Κεντρική Βιβλιοθήκη Πανεπιστημίου Κύπρου

Βιβλιοθήκη Πανεπιστημίου Κύπρου 
ΚΕΝΤΡΟ ΠΛΗΡΟΦΟΡΗΣΗΣ – ΒΙΒΛΙΟΘΗΚΗ «ΣΤΕΛΙΟΣ ΙΩΑΝΝΟΥ»
ΓΕΝΙΚΑ ΣΤΟΙΧΕΙΑ
Το Κέντρο Πληροφόρησης - Βιβλιοθήκη «Στέλιος Ιωάννου» ανεγέρθηκε με τη σημαντικότατη δωρεά ύψους €8.000.000 της αείμνηστης Έλλης Ιωάννου, εις μνήμην του συζύγου της Στέλιου Ιωάννου, οι οποίοι και οραματίστηκαν τον χώρο αυτό ως απαραίτητη υποδομή για την κοινωνία, τον πολιτισμό και την επιστήμη στην Κύπρο.
Ο σχεδιασμός του έργου ανήκει στον διεθνούς φήμης αρχιτέκτονα Jean Nouvel, που επιλέχθηκε από την ίδια την οικογένεια των δωρητών, η οποία κάλυψε επιπλέον και την αμοιβή του. 
Πρόκειται για ένα σύγχρονο πολυλειτουργικό κτήριο, το οποίο στεγάζει σε ενιαίο χώρο τις ακόλουθες οντότητες του Πανεπιστημίου Κύπρου: τη Βιβλιοθήκη, το Κέντρο Τεχνολογικής Υποστήριξης της Διδασκαλίας, και τις Υπηρεσίες Πληροφορικής.  Με τη συστέγαση αυτή διασφαλίζεται τόσο η μέγιστη αξιοποίηση πόρων όσο και η συγκέντρωση σύγχρονων ηλεκτρονικών και ψηφιακών τεχνολογιών πληροφόρησης.
Το έργο συγχρηματοδοτήθηκε από το Ευρωπαϊκό Ταμείο Περιφερειακής Ανάπτυξης, στο πλαίσιο του Επιχειρησιακού Προγράμματος «Ανταγωνιστικότητα και Αειφόρος Ανάπτυξη 2014-2020».
Ο ΣΧΕΔΙΑΣΜΟΣ ΤΟΥ ΚΤΗΡΙΟΥ 
Το κτήριο χωροθετείται βορειανατολικά της Πανεπιστημιούπολης, διαμορφώνοντας στον ευρύτερο χώρο ένα νέο γεωγραφικό στοιχείο. Πρόκειται για έναν τεχνητό λόφο, παρομοίου σχήματος με τους παρακείμενους στην περιοχή, και ιδιαίτερα με τον λόφο του Άρωνα με το χαρακτηριστικό οροπέδιο, που δεσπόζει στη νότια πλευρά. Ο νέος τεχνητός λόφος περιβάλλει το «υπόσκαφο» κτήριο. Το κτήριο ανοίγεται μερικώς προς τα έξω, με την νοτιοανατολική και βορειοδυτική όψη να αποτελούν τμήμα του πρανούς του τεχνητού λόφου.
Μια έγχρωμη μεμβράνη σε αφηρημένη σύνθεση καλύπτει όλα τα πρανή του τεχνητού λόφου, και ένας εντυπωσιακός λευκός θόλος προβάλλει στο οροπέδιο ως επιστέγασμα.  Η μεμβράνη εξελίσσεται σε σύστημα ηλιοπροστασίας όταν καλύπτει τις όψεις του κτηρίου.
Η βιοκλιματική προσέγγιση στον σχεδιασμό (σκιασμός, φυσικός δροσισμός) υπαγορεύεται από τις αρχές εξοικονόμησης ενέργειας.
Το κτήριο είναι συνολικού εμβαδού περίπου 15.700m2 και αναπτύσσεται κατακόρυφα σε πέντε επίπεδα (υπόγειο, ισόγειο και τρεις ορόφους).
Ένας βασικός κύλινδρος με τρεις πτέρυγες περιφερειακά διαμορφώνουν την οριζόντια διάταξη. Εκτός από το αίθριο στο κέντρο του κυλίνδρου, ένα περιφερειακό αίθριο χωροθετείται μεταξύ του βασικού κυλίνδρου και των τριών πτερύγων.
Ο βασικός κύλινδρος διαμέτρου 40 μέτρων, ο οποίος φιλοξενεί τη Βιβλιοθήκη, αναπτύσσεται σε πέντε επάλληλους ομόκεντρους δακτυλίους πέριξ του κεντρικού αιθρίου. Τα αναγνωστήρια όλων των επιπέδων, πλην του 3ου ορόφου, χωροθετούνται στην εσωτερική ζώνη των δακτυλίων προς το κεντρικό αίθριο, ενώ τα βιβλιοστάσια χωροθετούνται στην εξωτερική ζώνη των δακτυλίων. Στο τελευταίο επίπεδο (3ος όροφος), ολόκληρος ο δακτύλιος φιλοξενεί ένα μεγάλο αναγνωστήριο που επεκτείνεται οπτικά στο οροπέδιο του λόφου, σε ύψος 14 μέτρων από το έδαφος.
Εκτός από τα αναγνωστήρια στην περίμετρο του κεντρικού αιθρίου, 31 επιπλέον μικροί χώροι για ομαδική μελέτη (γυάλινοι κύβοι) εφάπτονται στην εξωτερική περιφέρεια του κυλίνδρου «αιωρούμενοι» μέσα στο εξωτερικό αίθριο.
Η οροφή της Βιβλιοθήκης (ολόκληρος ο βασικός κύλινδρος) καλύπτεται από έναν διαφώτιστο θόλο. Η ιδιαίτερη αυτή κατασκευή, διαμέτρου περίπου 40 μέτρων, διαχέει ελεγχόμενα το φυσικό φως στο μεγάλο αναγνωστήριο του 3ου ορόφου για οπτική άνεση των χρηστών. 
Στην κορυφή του θόλου, ένας ηλιοστάτης διαμέτρου 5 μέτρων κατευθύνει κατακόρυφα μια δέσμη φωτός μέχρι και το χαμηλότερο επίπεδο του κτηρίου. Ο ηλιοστάτης, με κατακόρυφο άξονα περιστροφής, είναι μια εξειδικευμένη κυκλική κατασκευή με ενσωματωμένες περιστρεφόμενες περσίδες και φωταγωγό οροφής. Το φυσικό φως διαχέεται σε όλα τα αναγνωστήρια των χαμηλότερων επιπέδων μέσω ανάκλασης της δέσμης φωτός στην επιφάνεια ενός κώνου ύψους 24 μέτρων, χωροθετημένου στο κέντρο του εσωτερικού κεντρικού αιθρίου.
Οι τρεις πτέρυγες περιμετρικά του κυλίνδρου της Βιβλιοθήκης φιλοξενούν αμφιθέατρα, εργαστήρια ηλεκτρονικών υπολογιστών και διδασκαλίας, γραφεία του προσωπικού των διοικητικών υπηρεσιών του Πανεπιστημίου που στεγάζονται στο κτήριο, άλλους χώρους εξειδικευμένης χρήσης, καθώς και χώρους λειτουργικής υποστήριξης του κτηρίου.
Η ΒΙΒΛΙΟΘΗΚΗ
Ο επισκέπτης μπορεί να θαυμάσει την αρχιτεκτονική ιδιαιτερότητα του κτηρίου χρησιμοποιώντας διάφορες υπηρεσίες για την έρευνα και τις σπουδές του, ή απλά απολαμβάνοντας έναν ήσυχο και ελκυστικό χώρο μελέτης για ευρύτερη επιμόρφωση και ψυχαγωγία.
Σε όλα τα επίπεδα της Βιβλιοθήκης παρέχεται πρόσβαση σε πλήθος επιστημονικών και άλλων πηγών σε έντυπη και ηλεκτρονική μορφή, ενώ διατίθενται χώροι ανάγνωσης για ατομική ή ομαδική μελέτη, καθώς και  μηχανήματα για αυτόματο δανεισμό – επιστροφή βιβλίων.
Στο υπόγειο βρίσκεται η συλλογή επιστημονικών περιοδικών όλων των θεματικών περιοχών, καθώς και οι ειδικές συλλογές παλαιών και σπάνιων βιβλίων και τα αρχεία της Βιβλιοθήκης.
Το ισόγειο αποτελεί το κύριο σημείο επαφής και εξυπηρέτησης των χρηστών. Προσφέρει σημαντικές υπηρεσίες πληροφόρησης, βιβλιογραφικής υποστήριξης, κ.ά. Οι κατηγορίες βιβλίων που στεγάζονται στο ισόγειο είναι οι θετικές επιστήμες, η τεχνολογία, η ιατρική, η γεωργία, οι στρατιωτικές επιστήμες, η βιβλιογραφία και βιβλιολογία. Διατίθενται επίσης διάφορες επιμέρους συλλογές, όπως η Συλλογή Περιορισμένου Δανεισμού, τα βιβλία Αναφοράς, το οπτικοακουστικό υλικό, το Παιδικό Τμήμα, κ.ά. 
Ο 1ος όροφος περιέχει τα λογοτεχνικά βιβλία και τα βιβλία που αφορούν τη γλώσσα, καθώς και τα βιβλία που αφορούν τις καλές τέχνες και τη μουσική.
Ο 2ος όροφος φιλοξενεί τα βιβλία που αφορούν τη θρησκεία, την ιστορία, την αρχαιολογία, τη γεωγραφία, την ανθρωπολογία, την ψυχαγωγία, τις κοινωνικές και πολιτικές επιστήμες, το δίκαιο και την εκπαίδευση.
Ο 3ος όροφος στεγάζει το μεγάλο αναγνωστήριο «Έλλη Ιωάννου», όπου ο επισκέπτης μπορεί να μελετήσει για την έρευνά του ή να χαλαρώσει διαβάζοντας το αγαπημένο του βιβλίο, καθώς απολαμβάνει την ιδιαίτερη θέα. Ο όροφος φιλοξενεί επίσης τα βιβλία φιλοσοφίας και ψυχολογίας. Ο διάφωτος αυτός χώρος αναδεικνύει τον ρόλο της Βιβλιοθήκης ως ένα ευρύτερο πολυθεματικό πνευματικό κέντρο προώθησης της επιστήμης και του πολιτισμού.

Αποστολή

Να δημιουργεί και να στηρίζει ένα αξιόπιστο περιβάλλον πληροφόρησης, μέσα από στρατηγικές και μηχανισμούς, που διευκολύνουν τη διάδοση της παγκόσμιας επιστημονικής γνώσης, τη μάθηση και την έρευνα στο Πανεπιστήμιο Κύπρου και την ευρύτερη κοινωνία.

Όραμα

Η Βιβλιοθήκη του Πανεπιστημίου Κύπρου να καταστεί Κέντρο Αριστείας, διακρινόμενο στο χώρο της επιστημονικής πληροφόρησης με βασικούς άξονες την έρευνα, τη μάθηση, τον πολιτισμό και την κοινωνική προσφορά.